Munnamateeka eyawummula, Godfrey Lule ne Joseph Luswata baategeezezza omulamuzi Percy Tuhaise owa kkooti ekola ku nsonga z’amaka nga bwe baamanya omugenzi Sebalu mu myaka gya 1960 era abadde mukwano gwabwe nfanfe okutuusa w’afiiridde mu 2013.
Bannyonnyodde nti Sebalu yabalaganga muwala we, Themi Nakibuuka Sebalu era ne bawakanya ebigambibwa nti Nakibuuka si mwana wa mugenzi.
Baakakasizza omulamuzi nti ekifo kya Muyenga Club Ssematimba kye yakyusa erinnya n’akituuma Muyenga Resort Hotel nti kya mugenzi Sebalu era yafa tabategeezezza nti akiwadde Ssematimba wadde okukimuguza ate nga buli lwe yabangako n’ekintu ky’atunda oba okugula yababuuliranga.
Bano bagasse ku bajulizi abaasooka mu musango guno okuli Themi Nakibuuka Sebalu, Samuel Nkugwa ne Dr. Stephen Kijjambu. Mu musango guno ogw’engassi, muwala w’omugenzi Sebalu ayagala kkooti eragire Ssematimba akyuse ebyapa by’ettaka ly’omugenzi okuli n’erya Muyenga Club ebiri kati mu mannya ge (aga Ssematimba) bidde mu mannya ga Paulo Sebalu n’okumuliyirira ensimbi zonna z’amufiirizza okuva lwe yeekomya ebintu bya kitaawe n’ensimbi z’asaasaanyizza mu musango.
lug_Latn lug_Latn lug_Latn lug_Latn